Nariadenie Komisie (ES) č. 1739/2003
z 30. septembra 2003,
ktorým sa pre hospodársky rok 2003/2004 znižuje zaručené množstvo na základe výrobných kvót pre sektor cukru a predpokladané maximálne zásobovacie potreby rafinérií cukru na základe preferenčných dovozov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnej organizácii trhu v sektore cukru [1] zmeneného a doplneného nariadením Komisie (ES) č. 680/2002 [2], najmä na jeho článok 10 ods. 6 a článok 39 ods. 6,
keďže:
(1) článok 10 ods. 3 a 4 nariadenia (ES) č. 1260/2001 stanovuje, že zaručené množstvo na základe výrobných kvót by sa do 1. októbra každého hospodárskeho roka malo znížiť v prípade, že odhady na predmetný rok vykazujú bilanciu s možnosťou vývozu (s nárokom na náhradu), ktorá je vyššia, ako je maximálna hodnota stanovená poľnohospodárskou dohodou uzatvorenou na základe článku 300 ods. 2 zmluvy;
(2) odhady na hospodársky rok 2003/2004 ukazujú bilanciu presahujúcu maximálnu hodnotu stanovenú poľnohospodárskou dohodou, ktorú možno vyviesť; preto je potrebné stanoviť celkové zníženie zaručeného množstva a rozdeliť ho medzi cukor, izoglukózu a inulínový sirup na jednej strane a príslušné výrobné regióny na druhej strane s použitím koeficientov ustanovených v článku 10 ods. 4 nariadenia (ES) č. 1260/2001;
(3) v súlade s článkom 10 ods. 5 nariadenia (ES) č. 1260/2001 musí každý členský štát svoj príslušný rozdiel následne prerozdeliť medzi výrobné podniky sídliace na jeho území na základe jestvujúceho podielu medzi ich kvótami A a B na predmetný výrobok a základným množstvom A a základným množstvom B členského štátu na tento výrobok;
(4) článok 39 ods. 5 nariadenia (ES) č. 1260/2001 stanovuje, že zníženie zaručeného množstva vedie ku zníženiu predpokladaných maximálnych potrieb surového cukru rafinérií spoločenstva na predmetný hospodársky rok; preto v prípade týchto potrieb treba stanoviť zodpovedajúce zníženie a prerozdeliť ho medzi príslušné členské štáty;
(5) by sa mali stanoviť časové lehoty, v rámci ktorých členské štáty musia stanoviť zníženia uplatňované na jednotlivé podniky na ich území;
(6) Riadiaci výbor pre cukor nedoručil svoje stanovisko v rámci časovej lehoty stanovenej jeho predsedom,
PRIJALA TOTO NARIADENIE:
Článok 1
1. Podľa článku 10 ods. 4 nariadenia (ES) č. 1260/2001 sa zaručené množstvo na základe výrobných kvót pre hospodársky rok 2003/2004 znižuje o 215513 ton vyjadrených ako ekvivalent bieleho cukru.
2. Zníženie uvedené v odseku 1 sa prerozdelí podľa výrobkov a oblastí v súlade s prílohou I.
Základné množstvá, ktoré sa po znížení použijú na prerozdelenie výrobných kvót výrobným podnikom na hospodársky rok 2003/2004, sú stanovené v prílohe II.
3. Do 1. novembra 2003 členské štáty stanovia osobitné zníženie pre jednotlivé výrobné podniky, ktorým bola na hospodársky rok 2003/2004 pridelená výrobná kvóta a ich kvóty A a B upravené v súlade s týmto znížením.
Článok 2
1. Podľa článku 39 ods. 5 nariadenia (ES) č. 1260/2001 sa predpokladané maximálne zásobovacie potreby rafinérií spoločenstva pre hospodársky rok 2003/2004 znižujú o 2691,5 ton vyjadrených ako ekvivalent bieleho cukru.
2. Zníženie uvedené v odseku 1 sa prerozdelí medzi členské štáty v súlade s prílohou III.
Článok 3
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 30. septembra 2003